สินเชื่อเช่าซื้อรถปีหน้าจ่อหดตัวต่อ
กสิกรไทยคาดสินเชื่อรถ ปีหน้ายังหดตัว อย่างเก่งทำยอดได้เท่าปีนี้ แม้อีโคคาร์จะขายดีขึ้น
28 พ.ย. 2558

กสิกรไทยคาดสินเชื่อรถ ปีหน้ายังหดตัว อย่างเก่งทำยอดได้เท่าปีนี้ แม้อีโคคาร์จะขายดีขึ้น
ศูนย์วิจัยกสิกรไทยประเมินแนวโน้มสินเชื่อเช่าซื้อรถยนต์ ปี 2558 จะติดลบ 2% ดีขึ้นจากปี 2557 ที่หดตัว หรือ -3.4% ขณะที่ปี 2559 ตลาดสินเชื่อเช่าซื้อรถยนต์จะหดตัวลดลงในแต่ละไตรมาส แต่ยังมีโอกาส -2% จนถึง 0% อันเป็นผลต่อเนื่องจากเงื่อนไขโครงการรถคันแรกที่ผู้ได้ลดภาษีจะต้องถือครองรถไม่ต่ำกว่า 5 ปี จะทยอยครบสิทธิในปลายปี 2559 รวมทั้งผลจากปัญหาหนี้ครัวเรือนสะสม ราคาสินค้าเกษตรในระดับต่ำ จำกัดความต้องการและความสามารถในการซื้อรถใหม่ของลูกค้าบางกลุ่ม
สำหรับการใช้ภาษีสรรพสามิตรถยนต์ใหม่ตั้งแต่วันที่ 1 ม.ค. 2559 นั้น ศูนย์วิจัยกสิกรไทย มองว่า แม้จะช่วยหนุนความต้องการรถยนต์อีโคคาร์ แต่ราคาอีโคคาร์ต้องการรถยนต์อีโคคาร์ แต่ราคาอีโคคาร์ที่ลดลง ทำให้แม้ยอดขายจะเพิ่มขึ้น แต่ขนาดสินเชื่อเช่าซื้ออาจไม่เพิ่มขึ้นตามจากผลของราคา ขณะที่ราคารถยนต์ขนาดกลางมีโอกาสขยับสูงขึ้นตามภาระภาษีจะกดดันยอดขายรถในกลุ่มนี้ จนกว่าผู้ประกอบการค่ายรถยนต์จะมีกลยุทธ์ทางการตลาดที่ชัดเจนเพื่อกระตุ้นยอดขาย
นอกจากนี้ อัตราดอกเบี้ยเช่าซื้อรถยนต์น่าจะยังทรงตัวในระดับต่ำ แม้ว่าในปี 2559 มีแนวโน้มว่าอัตราดอกเบี้ยนโยบายของธนาคารกลางสหรัฐจะอยู่ในช่วงขาขึ้น แต่เชื่อว่าผู้ประกอบการสินเชื่อเช่าซื้อรถยนต์ทั้งกลุ่มธนาคารพาณิชย์และนันแบงก์น่าจะยังประคองอัตราดอกเบี้ยเช่าซื้อรถยนต์ไว้ที่อัตราเดิมหรือใกล้เคียงกับปี 2558
ทั้งนี้ จากข้อมูลสินเชื่อโดยธนาคารแห่งประเทศไทย (ธปท.) ณ สิ้นเดือน ก.ย. 2558 พบว่าเงินให้สินเชื่อเพื่อเช่าซื้อรถยนต์ของระบบธนาคารพาณิชย์ มีจำนวนรวม 8.49 แสนล้านบาท หดตัวลง 3.2% เทียบกับช่วงเดียวกันปีก่อน และ -1.2% เมื่อเทียบกับสิ้นปี 2557 ถือเป็นอัตราติดลบเป็นเดือนที่ 18 ติดต่อกัน นับตั้งแต่เดือน เม.ย. 2557
ภาพประกอบข่าว